Sulmi në Kanada. Pse u shkaktua?
Sulmet nga “ujqër vetmitarë” janë të përmasave të vogla, por të të vështira për t’i ndaluar
Militantët në të gjithë botën po i kthehen gjithnjë e më shumë llojit të sulmit “ujku i vetmuar”, si ai që ndodhi ditën e mërkurë në kryeqytetin e Kanadasë, Otava, dhe të hënën në provincën e Kebekut. Siç njofton nga Londra korrespondenti i Zërit të Amerikës, Al Pessin, sulme të tilla kanë përmasa të vogla, por është e vështirë të ndalohen.Duket se personi që shkaktoi panikun në Otavë dhe vrasjen e një roje ceremoniale në përmendoren e luftës të qytetit, është një mbështetës i Shtetit Islamik. Ndërkohë që pasojat ishin të gjera, ky sulm dhe ai në Kebek, ku dy ushtarë u shtypën me makinë nga një person i konvertuar në fenë islame, janë akte krejt të ndryshme nga rrëmbimi i avionëve apo të tjera me përmasa të gjera gjatë dekadave të fundit. Ky lloj sulmi i përmasave të vogla duket se është një preferencë e re e militantëve, thotë drejtori i Institutit Mbretëror të Londrës, Michael Clarke. Kjo e bën më të vështirë që ata të zbulohen dhe të ndalen, krahasuar me një grup të madh që planifikon një konspiracion më të gjerë. Ajo që shqetëson shumë njerëz është se këta persona në Otavë dhe Kebek duket se ishin të njohur për shërbimet e sigurisë. Kjo do të ngrejë disa pikëpyetje të vështira, thotë nëpërmjet Skype, Trevor Slack i firmës së vlerësimit të riskut ‘Maplecroft’. Ekspertët thonë se masa të thjeshta sigurie shpesh evitojnë sulme të tilla amatore. Kryeministri i Kanadasë, Stephen Harper, bëri një deklaratë të ashpër pas sulmit, dhe Trevor Slack thotë se kanadezët do ta mbështesin. Kështu ka ndodhur në të shkuarën, thotë Michael Clarke, por pa kaluar cakun e ashpërsisë së masave që njerëzit nuk do t’i pranonin. Zoti Clarke mendon se është e vështirë që grupe të organizuara apo individë të kryejnë fushata sulmesh të vazhdueshme të cilat do të ndryshojnë politikat e vendeve kryesore perëndimore, ose do të tejkalojnë tolerancën e popullsisë për nivelin e rrezikut me të cilin janë mësuar të jetojnë.